Jeppe Bruus (S), 2023-02-21:
Med dette beslutningsforslag foreslås det, at undervisning fortsat fritages for moms.
Ved undervisning menes eksempelvis træning, yoga, musik, håndarbejde, madlavning m.v. Forslaget er affødt af Skattestyrelsens udkast til styresignal, som lægger op til en ændring af den danske fortolkning af momsfritagelse for undervisning.
Jeg vil gerne indledningsvis kvittere for det bagvedliggende borgerforslag, som ligger til grund for dette beslutningsforslag.
Et borgerforslag er udtryk for, at det er et emne eller en problemstilling, som betyder noget for mange og ikke mindst for de borgere, som har taget initiativ til at søge opbakning til deres sag.
I dette tilfælde drejer det sig så om bekymringen for, at den påtænkte administrative praksisændring vil gå ud over borgernes sundhed og befolkningens ve og vel – en bekymring, som jeg sagtens kan forstå baggrunden for, og som jeg også har stor sympati for.
Der skal heller ikke herske nogen tvivl om, at det hverken var den forrige eller den nuværende regering, der havde noget ønske om at udvide momspligten på undervisning.
EU-Domstolen har imidlertid afsagt en række domme, der fastslår, hvad der kan og ikke kan omfattes af EU's momsfritagelse for undervisning.
Den danske momslovgivning skal være i overensstemmelse med EU's momsfritagelse og med de domme, som EU-Domstolen afsiger.
Det er på den baggrund, at Skatteforvaltningen har udarbejdet et styresignal.
Styresignaler udstedes af Skatteforvaltningen, når der er behov for at tilpasse eller præcisere Skatteforvaltningens administrative praksis, og det er der f.eks., når EU-Domstolen afsiger en EU-dom, der ændrer fortolkningen af de fælles EU-momsregler.
På skatteområdet er arbejdsdelingen sådan, at det er Skatteforvaltningen, der lovfortolker og dermed udsteder styresignaler.
Skatteforvaltningen kan ikke bare se bort fra EU-domme m.v. Forvaltningen er med andre ord forpligtet til at sikre, at der administreres i overensstemmelse med gældende ret, herunder den seneste EU-lovgivning og retspraksis.
Hvis man ikke er enig i, at det er rammen for Skatteforvaltningen eller andre myndigheders myndighedsudøvelse, er det jo en omkalfatring af hele vores system og i sidste ende også de forpligtelser som følge af Danmarks EU-medlemskab.
For mit vedkommende som minister er det min opgave, at vi respekterer de givne spilleregler, hvor lov og retspraksis skal efterleves.
Det betyder ikke, at man ikke skal undersøge de muligheder og hensyn, der måtte være.
For mig har det derfor heller ikke været vigtigt, at denne proces gik hurtigt, men at vi får afsøgt vores mulige handlerum.
Styresignalet er derfor heller ikke endeligt endnu, og der pågår stadig en proces med afklaring af spørgsmål.
Som udgangspunkt forventes EU-dommene at få betydning for private undervisningstilbud, der udbydes med gevinst for øje – altså undervisning, der udbydes med henblik på at opnå en fortjeneste.
Den undervisning, som fortsat vil være momsfritaget, er skole- og universitetetsundervisning, som vedrører en bred og varieret mængde af emner, hvor der sker en uddybning og udvikling i viden og færdigheder hos eleven gennem de forskellige dele af skolesystemet.
Derimod ser det ud til, at undervisning i afgrænsede emner, dvs. primært enkeltfagsundervisning, ikke længere vil kunne omfattes af momsfritagelsen.
En lang række af de undervisningsydelser vil dog fortsat kunne momsfritages efter andre bestemmelser i momsloven, herunder f.eks. undervisning, der foregår på aftenskolerne, og som er berettiget til støtte efter folkeoplysningsloven, og almennyttige foreningers undervisningsaktiviteter.
Undervisning, som foregår på aftenskoler, højskoler m.v., som i dag er momsfritaget undervisning, kan nemlig i stedet fritages efter momsfritagelse for kulturelle aktiviteter under henvisning til den folkeoplysende undervisnings vision, historie og samfundsmæssige betydning for den danske kultur.
Derudover bliver offentlige institutioners lovbestemte udbud af undervisning og enkeltfag derfor heller ikke omfattet af momsudvidelsen.
Som jeg nævnte, vil det typisk være private udbydere af undervisning i specialiserede og afgrænsede emner, der kan blive momspligtige.
Det kan f.eks. være undervisning i dansk, musik, yoga, pilates, drama, spinnng, håndarbejde m.v. For så vidt angår fitnesscentre, er betalingen for selv at anvende fitnessredskaberne i fitnesscentrene allerede momspligtig i dag.
Den udvidelse, der lægges op til i udkastet til styresignal, omfatter så holdtræning og personlig træning.
Afslutningsvis vil jeg gerne gentage, at Skatteforvaltningen fortsat er ved at færdiggøre udkastet til styresignal, og at jeg anerkender intentionerne bag borgerforslaget, idet Danmark dog samtidig på linje med de øvrige EU-lande er forpligtet til at overholde EU-lovgivningen og de domme, som afsiges af EU-Domstolen.
Det er en forpligtelse, som ikke bare kan forsvinde.
Henset til den fortsatte proces og det i øvrigt anførte kan regeringen på trods af sympati for borgerforslaget ikke støtte dette.
Tak for ordet.